Fergesambandet Grindjord–Kongsbakk, som inngikk i et trekantsamband, omdirigeres hit.
**Fergesambandet Grindjord–Skjærvik** er et tidligere fergesamband på europavei 6 som krysset Trong-Skjomen mellom Grindjord og Skjærvik i Narvik kommune i Nordland. Sambandet ble opprettet i september 1938, og ble avviklet ved åpningen av Skjombrua i november 1972.

I 1931 tok fergeselskapet AS Ferjedrift og vegvesenet opp spørsmålet om en fergeforbindelse over Skjomen, men uenighet om traséen til *innlandslinja* gjennom Hamarøy og Tysfjord fikk konsekvenser for realiseringen av prosjektet. Innlandslinja gjennom Ballangen frem til Ankenes' kommunegrense ble fullført i 1935, og like etter ble den bygd videre til Skjærvik. På østsiden var det veiforbindelse til Ankenesstrand. I 1937 ble det avsatt 78 800 kroner til bygging av kaianlegg på begge sider av Trong-Skjomen.

Historie
--------

Klokken 15.30 den 23. september 1938 var det åpning av fergesambandet mellom Grindjord og Skjærvik der blant andre ordførerne fra Ankenes, Ballangen og Narvik kommuner var med på en overfart fra Narvik, via Ankenesstrand, til Grindjord og Skjærvik. Påfølgende dag startet selskapet Ferjedrift opp ordinære ruter med bilferga «Skjomen», som hadde en kapasitet på fire personbiler. Ruten fikk en frekvens på syv daglige avganger og seks på søn- og helligdager.

Som følge av oppstarten etablerte Haugland & Sønn i Ballangen opp en bussrute mellom Narvik og Ballangen, og senere samme år opprettet Haugland en godsrute. En uke etter oppstarten ble trafikken beskrevet som «særdeles stor», og «økende fra dag til dag», og i løpet av 1938 ble det fraktet 6 500 personer og 600 biler og busser på strekningen.

For driftsåret 1939–1940 vedtok Stortinget et driftstilskudd på inntil tre tusen kroner for å dekke Ferjedrifts beregnede underskudd på sambandet. Under andre verdenskrig ble bilferga «Ankenes», med en kapasitet på seks personbiler, satt inn på ruta.

I 1949 ble Ferjedrift kjøpt opp av Kristian Ravn, og hans rederi overtok konsesjonen og materiellet på sambandet. «Ankenes», som ble omdøpt til «Røstein», hadde en daglig frekvens på ti avganger i hver retning. I 1952 ble det opprettet et trekantsamband, som også gikk langs Skjomen, med anløp av Kongsbakk.

I juni 1952 ble «Dagmar» satt inn på sambandet. Natt til 2. september 1953 sprang skroget på ferga lekk utenfor Grindjord etter at belastningen ble for stor da det ble tatt ombord en 19 tonn tung gravemaskin som skulle fraktes til Bjerkvik. En midlertidig løsning ble brukt på sambandet frem til 1954, da nybygget «Virak» ble satt inn på ruten.

I 1963 ble Skjomenveien kjørbar fra Kongsbakk til Trong-Skjomneset, noe som førte til opphør av ruten mellom Grindjord og Kongsbakk. «Virak» krysset Skjomen frem til nedleggelsen av sambandet mellom Grindjord og Skjærvik den 10. november 1972. Etter nedleggelsen gjensto kun de to sambandene mellom Bonnåsjøen og Sommarset, over Leirfjorden, og mellom Bognes og Skarberget over Tysfjorden langs europavei 6.

Oversikt
--------

| År | Transportselskap | Ferge | Kapasitet(PBE) |
| --- | --- | --- | --- |
| 1938–1949 | Skips- AS Ferjedrift | «Skjomen» (1938–1947) | 4 |
| «Ankenes» (1943–1949) | 6 |
| 1949–1961 | Kristian Ravns ferjerederi | «Røstein» (tidligere «Ankenes», 1949–1952) | 6 |
| «Dagmar» (1952–1953) | 8 |
| «Jonas» (1953–1954) | - |
| «Virak» (1954–1961) | 22 |
| 1961–1972 | Nord-Ferjer | «Virak» (1961–1972) | 22 |

Takster
-------

| År | Billettpriser i kroner for befordring av |
| --- | --- |
|  | Person | Personbil | Buss | Lastebil |
| 1961 | 0,60 | 1,50 | 4,00 | 3,00 |

Se også
-------

* Europavei 6' historie i Nordland

Referanser
----------

1. ↑  Nils A. Ytreberg, *Narviks historie. 2 : Fra første verdenskrig til våre dager*. Side 125.
2. ↑  *Det Norske veivæsens historie. 2 : ... Statens vegvesens virksomhet i tidsrommet 1820-30/6 1940*. 1950. Side 315.
3. ↑  Fremover 23. september 1938, *Høitidelig åpning av fergetrafikken over Skjomen i dag*.
4. 1 2  Nils A. Ytreberg, Narviks historie. 2 : Fra første verdenskrig til våre dager. Side 127.
5. ↑  Fremover 23. september 1938. Annonser. Rutetider for sambandet.
6. 1 2  Erling Svanberg, *Langs vei og lei i Nordland : samferdsel i Nordland gjennom 3000 år*. Side 625.
7. ↑  Fremover 1. oktober 1938. Annonser. *Bilrute*.
8. ↑  Fremover 1. oktober 1938, *Jevn trafikk på Skjomenfergen*.
9. ↑  Stortingsforhandlinger. 1939 1b. Stortinget, 1939. Side 136.
10. ↑  Fergerute Kristian Ravn, gjeldende fra 1/11 1949.
11. ↑  Erling Svanberg, *Langs vei og lei i Nordland : samferdsel i Nordland gjennom 3000 år*. Side 539.
12. ↑  Fjordfähren in Norwegen, Dagmar Arkivert 17. februar 2015 hos Wayback Machine.. Besøkt 17. februar 2015. (de)
13. ↑  Fremover 4. september 1953, *Ferjen "Dagmar" nær sunket på Skjomen*.
14. 1 2  Fjordfähren in Norwegen, Ubersicht über die Norwegischen Fährstellen. Besøkt 17. februar 2015. (de)
15. ↑  Erling Svanberg, *Langs vei og lei i Nordland : samferdsel i Nordland gjennom 3000 år*. Side 487.
16. ↑  Hans F. Horn, *Langtransporten i Nord-Norge : en statistisk kartlegging*. Side 189.

Eksterne lenker
---------------

* Fotosamlinga i Narvik: «Virak» til kai i Grindjord (juli 1962).